b"\n_START_ARTICLE_\nJinan\n_START_SECTION_\nIlmasto\n_START_PARAGRAPH_\nJinanissa on K\xc3\xb6ppenin ilmastoluokituksen mukaan subtrooppinen kostea ilmasto. Kes\xc3\xa4t ovat kuumia ja sateisia, talvella on kuivaa ja viile\xc3\xa4\xc3\xa4. Vuoden keskil\xc3\xa4mp\xc3\xb6tila on noin 15\xc2\xa0\xc2\xb0C ja keskim\xc3\xa4\xc3\xa4r\xc3\xa4inen sadem\xc3\xa4\xc3\xa4r\xc3\xa4 610 millimetri\xc3\xa4. Hein\xc3\xa4kuu on l\xc3\xa4mpimin kuukausi. Silloin vuorokauden keskil\xc3\xa4mp\xc3\xb6tila on noin 28\xc2\xa0\xc2\xb0C. Viilein kuukausi on helmikuu, jolloin keskil\xc3\xa4mp\xc3\xb6tila on noin \xe2\x80\x931\xc2\xa0\xc2\xb0C. Sateisin kuukausi on hein\xc3\xa4kuu, jolloin sataa keskim\xc3\xa4\xc3\xa4rin noin 190 millimetri\xc3\xa4. Tammikuu puolestaan on kuivin kuukausi. Silloin keskim\xc3\xa4\xc3\xa4r\xc3\xa4inen sadanta on 6 millimetri\xc3\xa4.\n_START_SECTION_\nHistoria\n_START_PARAGRAPH_\nKiinan valtioneuvosto on tunnustanut Jinanin t\xc3\xa4rke\xc3\xa4ksi kulttuurihistorialliseksi paikaksi. Seutua pidet\xc3\xa4\xc3\xa4n yhten\xc3\xa4 kiinalaisen sivilisaation syntyalueista. Sielt\xc3\xa4 on l\xc3\xb6ytynyt varhaisneoliittisen kulttuurin (10\xc2\xa0000\xe2\x80\x935\xc2\xa0000 eaa.) j\xc3\xa4\xc3\xa4nteit\xc3\xa4 ja riisinviljelyst\xc3\xa4 kertovaa arkeologista todistusaineistoa Houli-kulttuurin (6\xc2\xa0500\xe2\x80\x935\xc2\xa0500 eaa.) vuosilta. My\xc3\xb6h\xc3\xa4isneoliittiselta kauden (5\xc2\xa0000\xe2\x80\x932\xc2\xa0000 eaa.) Longshanin kulttuuriin kuuluvia, savenvalajan dreijan k\xc3\xa4ytt\xc3\xb6\xc3\xb6n viittaavia, t\xc3\xa4ysin symmetrisi\xc3\xa4, kiillotettuja, ohutsein\xc3\xa4isi\xc3\xa4 astioita on l\xc3\xb6ydetty kaupungin alueelta._NEWLINE_Nykyisen kaupungin paikalla sijaitsi Qi-valtion aikaan Lixia ja valtion suojaksi rakennettiin Zhou-dynastiaan kuuluvan Taistelevien l\xc3\xa4\xc3\xa4nitysvaltioiden kaudella vanhaa Kiinan muuria. My\xc3\xb6h\xc3\xa4isell\xc3\xa4 200-luvulla eaa. kaupungista tuli Lichengin piirikunnan keskus Jinanin alaisuudessa. Kiinankielinen nimi Jinan tarkoittaa \xe2\x80\x99Jin (Jijoki) etel\xc3\xa4puolella olevaa'; Jijoki virtasi aikoinaan nykyist\xc3\xa4 Keltaisenjoen alajuoksun uomaa pitkin. Jinan s\xc3\xa4ilyi seuraavina vuosisatoina t\xc3\xa4rke\xc3\xa4n\xc3\xa4 hallintopaikkana eri nimill\xc3\xa4. Muun muassa Kiinan pyhimpiin vuoriin luetun Taivuoren rinteille rakennettiin 300\xe2\x80\x93600 luvuilla jaa. useita buddhalaisia temppeleit\xc3\xa4. Jin-dynastian kauteen menness\xc3\xa4 buddhalaisuus alkoi kukoistaa ja Jinanista muotoutui my\xc3\xb6s uskonnollinen keskus. Kun Ming-dynastian aikana (1368\xe2\x80\x931644) muodostettiin Shandongin maakunta, Jinan asetettiin sen p\xc3\xa4\xc3\xa4kaupungiksi._NEWLINE_Kaupunki oli japanilaisten miehitt\xc3\xa4m\xc3\xa4 toisen maailmansodan vuosina 1937\xe2\x80\x931945 ja vaurioitui t\xc3\xa4ll\xc3\xb6in pahasti. Deng Xiaopingin uudistusten j\xc3\xa4lkeen Jinanista on kasvanut moderni metropoli. Kauppa on avautunut ja Jinanin entinen teollisuusmahti on noussut j\xc3\xa4lleen jaloilleen."